HU Az Európai Unió Hivatalos Lapja L 243/61

A BIZOTTSÁG 2007/57/EK IRÁNYELVE

(2007. szeptember 17.)

a 76/895/EGK, a 86/362/EGK, a 86/363/EGK és a 90/642/EGK tanácsi irányelv egyes mellékleteinek a ditiokarbamátok legnagyobb megengedett szermaradék-koncentrációja (MRL) tekintetében történő módosításáról

(EGT-vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a gyümölcsökben és zöldségekben, illetve azok felületén található peszticid-szermaradványok megengedett legmagasabb mértékének meghatározásáról szóló, 1976. november 23-i 76/895/EGK tanácsi irányelvre (1) és különösen annak 5. cikkére,

tekintettel a gabonafélékben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/362/EGK tanácsi irányelvre (2) és különösen annak 10. cikkére,

tekintettel az állati eredetű élelmiszerekben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/363/EGK tanácsi irányelvre (3) és különösen annak 10. cikkére,

tekintettel az egyes növényi eredetű termékekben – többek között a gyümölcsökben és zöldségekben –, illetve azok felületén található peszticid-szermaradványok megengedett legmagasabb mértékének meghatározásáról szóló, 1990. november 27-i 90/642/EGK tanácsi irányelvre (4) és különösen annak 7. cikkére,

mivel:

(1) A legnagyobb megengedett szermaradék-koncentrációkban (MRL) tükröződik az, hogy a növények hatékony védelméhez szükséges legkisebb peszticidmennyiségeket használták-e, és hogy olyan módon alkalmazták-e ezeket, hogy a szermaradék mennyisége a lehető legkisebb és toxikológiailag elfogadható legyen, különösen a becsült étrendi bevitel szempontjából.

(2) A peszticidekre megengedett legnagyobb szermaradék-koncentrációkat a Bizottság folyamatosan felülvizsgálja és az újonnan felmerülő információkhoz és adatokhoz igazítja, ideértve az új vagy megváltozott felhasználásokat is. A Bizottság új vagy megváltozott felhasználásokról kapott tájékoztatást, amelyek következtében meg kell változtatni a manebre, a mankozebre, a metiramra, a propinebre és a tiramra megengedett szermaradék-koncentrációkat.

(3) A ziram hatóanyagot a 2003/81/EK bizottsági irányelv (5) felvette a 91/414/EGK tanácsi irányelv (6) I. mellékletébe. A hatóanyag felvétele a 91/414/EGK irányelv I. mellékletébe a tervezett felhasználásra vonatkozóan szolgáltatott információk értékelésén alapult. A rendelkezésre álló információkat megvizsgálták, és azok elégségesnek bizonyultak ahhoz, hogy legnagyobb megengedett szermaradék-koncentrációt (MRL) lehessen megállapítani.

(4) A maneb, mankozeb, metiram, propineb és tiram anyagokra a 76/895/EGK, a 86/362/EGK, a 86/363/EGK és a 90/642/EGK irányelv már megállapított közösségi legnagyobb megengedett szermaradék-koncentrációt. Ezeket a koncentrációkat figyelembe vették a legnagyobb megengedett szermaradék-koncentrációknak az ezen irányelv keretében történő megváltoztatásakor. Tekintve, hogy rutinszerű ellenőrzéskor különösen a maneb, a mankozeb, a metiram, a propineb, a tiram és a ziram szermaradékai külön nem azonosíthatóak, a legnagyobb megengedett szermaradék-koncentrációk ezen peszticidek egy egész csoportjára – amely ditiokarbamátok néven is ismeretes – vannak meghatározva. A propineb, a tiram és a ziram esetében azonban léteznek egyedi, bár nem rutinszerű módszerek. Ezek a módszerek eseti alapon használhatók, ha kifejezetten meg kell határozni a propineb, a tiram és/vagy a ziram mennyiségét.

(5) A Bizottság által az érintett hatóanyagoknak a 91/414/EGK irányelv I. mellékletébe történő felvételével kapcsolatban készített vizsgálati jelentései ezekre az anyagokra vonatkozóan meghatározták az elfogadható napi bevitelt (ADI) és adott esetben az akut referenciadózist (ARfD). A közösségi eljárásokkal összhangban a Bizottság kiértékelte, hogy a fogyasztók milyen mértékben vannak kitéve káros hatásoknak az érintett hatóanyaggal kezelt élelmiszerek miatt. Figyelembe vette az Egészségügyi Világszervezet által közzétett iránymutatásokat (7) és a Növényügyi Tudományos Bizottságnak az alkalmazott módszertanra vonatkozó véleményét (8) is. Megállapította, hogy a javasolt legnagyobb megengedett szermaradék-koncentrációk nem vezetnek a fent említett elfogadható napi bevitel (ADI) és az akut referenciadózis (ARfD) túllépéséhez.

(6) A legnagyobb megengedett szermaradék-koncentrációnak az analitikailag kimutatható legkisebb értéknek kell lennie abban az esetben, ha a növényvédő szerek engedélyezett felhasználása nem eredményez kimutatható mennyiségű peszticid-szermaradékot az élelmiszer-ipari termékben vagy annak felszínén, ha azok használata nem engedélyezett, ha a tagállamok által engedélyezett felhasználást nem támasztják alá a szükséges adatok, vagy ha a harmadik országokban történő használat a Közösség piacán forgalomba hozható élelmiszerekben vagy azok felületén szermaradékokat eredményez és ezekről nem állnak rendelkezésre a szükséges adatok.

(7) A 76/895/EGK, a 86/362/EGK, a 86/363/EGK és a 90/642/EGK irányelv mellékleteiben rögzített legnagyobb megengedett szermaradék-koncentrációkat ezért ezen anyagok tiltásának megfelelő felügyelete és ellenőrzése, illetve a fogyasztók védelme érdekében módosítani kell. Ha az említett irányelvek mellékletei már megállapítottak legnagyobb megengedett szermaradék-koncentrációkat, akkor ezeket indokolt módosítani. Ha még nem állapítottak meg legnagyobb megengedett szermaradék-koncentrációkat, akkor indokolt azokat most elsőként megállapítani.

(8) A 76/895/EGK, a 86/362/EGK, a 86/363/EGK és a 90/642/EGK irányelvet ezért a fentieknek megfelelően módosítani kell.

(9) Az ezen irányelvben meghatározott intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT AZ IRÁNYELVET:

1. cikk

A 76/895/EGK irányelv II. mellékletéből a tiramra vonatkozó tételt el kell hagyni.

2. cikk

A 86/362/EGK irányelv ezen irányelv I. mellékletének megfelelően módosul.

3. cikk

A 86/363/EGK irányelv ezen irányelv II. mellékletének megfelelően módosul.

4. cikk

A 90/642/EGK irányelv ezen irányelv III. mellékletének megfelelően módosul.

5. cikk

A tagállamok legkésőbb 2008. március 18-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Haladéktalanul megküldik a Bizottságnak e rendelkezések szövegét, valamint a rendelkezések és az irányelv közötti viszonyt megadó megfelelési táblázatot.

Ezeket a rendelkezéseket 2008. március 19-től alkalmazzák.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

6. cikk

Ez az irányelv az Európai Unió Hivatalos Lapjában való kihirdetését követő huszadik napon lép hatályba.

7. cikk

Ennek az irányelvnek a tagállamok a címzettjei.

Kelt Brüsszelben, 2007. szeptember 17-én. a Bizottság részéről Markos KYPRIANOU a Bizottság tagja

(1) HL L 340., 1976.12.9., 26. o. A legutóbb a 2007/8/EK bizottsági irányelvvel (HL L 63., 2007.3.1., 9. o.) módosított irányelv.

(2) HL L 221., 1986.8.7., 37. o. A legutóbb a 2007/27/EK bizottsági irányelvvel (HL L 128., 2007.5.16., 31. o.) módosított irányelv.

(3) HL L 221., 1986.8.7., 43. o. A legutóbb a 2007/28/EK bizottsági irányelvvel (HL L 135., 2007.5.26., 6. o.) módosított irányelv.

(4) HL L 350., 1990.12.14., 71. o. A legutóbb a 2007/39/EK bizottsági irányelvvel (HL L 165., 2007.6.27., 25. o.) módosított irányelv.

(5) HL L 224., 2003.9.6., 29. o.

(6) HL L 230., 1991.8.19., 1. o. A legutóbb a 2007/52/EK bizottsági irányelvvel (HL L 214., 2007.8.17., 3. o.) módosított irányelv.

(7) Guidelines for predicting dietary intake of pesticide residues (Irányelvek a peszticid-szermaradékok étrendi bevitelének előrejelzéséhez) (átdolgozott kiadás), készítette a GEMS/Food Programme (GEMS/Élelmiszer Program) együttműködésben a Codex Committee on Pesticide Residues bizottsággal (Peszticid Szermaradványok Kódexbizottsága), kiadta az Egészségügyi Világszervezet 1997-ben (WHO/FSF/FOS/97.7).

(8) A Növényügyi Tudományos Bizottság véleménye a 86/362/EGK, 86/363/EGK és a 90/642/EGK tanácsi irányelv mellékleteinek módosítására vonatkozó kérdésekről (a Növényügyi Tudományos Bizottság 1998. július 14-i véleménye) (http://europa.eu.int/comm/food/fs/sc/index_en.html).

I. MELLÉKLET A 86/362/EGK irányelv II. mellékletének A. részében a „Mankozeb, maneb, metiram, propineb, zineb (CS2-ként kifejezve)” sorai helyébe a következők lépnek: „Peszticid-szermaradék Legnagyobb megengedett koncentráció, mg/kg Ditiokarbamátok, CS2-ként kifejezve, így mankozeb, maneb, metiram, propineb, tiram és ziram (1) (2) 1 búza, rozs, tritikálé, tönkölybúza (ma, mz) 2 árpa, zab (ma, mz) 0,05 (4) egyéb gabonafélék Propineb (propilén-diaminként kifejezve) (3) 0,05 (4) GABONAFÉLÉK Tiram (tiramként kifejezve) (3) 0,1 (4) GABONAFÉLÉK Ziram (ziramként kifejezve) (3) 0,1 (4) GABONAFÉLÉK (1) A CS2-ként kifejezett legnagyobb megengedett szermaradék-koncentrációk különféle ditiokarbamátokból származhatnak és így nem tükröződik bennük, hogy adott esetben jó mezőgazdasági gyakorlatot alkalmaztak-e. Így ezek a szermaradék-koncentrációk nem alkalmasak annak ellenőrzésére, hogy egy adott jó mezőgazdasági gyakorlatot követtek-e. (2) Zárójelben a szermaradék eredete (ma: maneb; mz: mankozeb; me: metiram; pr: propineb; t: tiram; z: ziram). (3) Mivel az összes ditiokarbamát végső soron CS2-maradékként jelenik meg, általában nem lehet őket megkülönböztetni. Vannak azonban egyedi módszerek a propineb, a ziram és a tiram szermaradékának meghatározására. Ezek a módszerek eseti alapon használhatók, ha kifejezetten meg kell határozni a propineb, a tiram és/vagy a ziram mennyiségét. (4) Az analitikailag kimutatható legkisebb érték.”

II. MELLÉKLET A 86/363/EGK irányelv II. mellékletének B. részében a „Mankozeb, maneb, metiram, propineb, zineb (CS2-ként kifejezve)” sorai helyébe a következők lépnek: Legnagyobb megengedett koncentráció, mg/kg Peszticid-szermaradék az I. mellékletben az ex 0201, 0202, 0203, 0204, 0205 00 00, 0206, 0207, ex 0208, 0209 00, 0210, 1601 00 és 1602 szám alatt felsorolt hús esetében, ideértve a zsírt, a húsból készült termékeket, a belsőségeket és az állati zsiradékokat az I. mellékletben a 0401, 0402, 0405 00 és 0406 szám alatt felsorolt tej és tejtermékek esetében az I. mellékletben a 0407 00 és 0408 szám alatt felsorolt friss héjas tojások, madártojások és tojássárgája esetében „Ditiokarbamátok, CS2-ként kifejezve, így mankozeb, maneb, metiram, propineb, tiram és ziram 0,05 (1) 0,05 (1) 0,05 (1) (1) Az analitikailag kimutatható legkisebb érték.”